
			SELV OM DE hittil elleve kriminalromanene om Joona Linna kan leses enkeltvis, er de samtidig episk bundet sammen i en større fortelling og kan derfor iblant avsløre deler fra tidligere utgivelser for nye lesere.

			I GRESK MYTOLOGI er Medusa et kvinnelig monster med hår av levende slanger og et ansikt så grusomt at man dør hvis man ser på henne.

			Den romerske poeten Ovid forteller at Medusa var en vakker prestinne som ble voldtatt av havguden Neptun i Minervas tempel. I stedet for å straffe en annen gud vendte Minerva sin vrede mot den unge kvinnen, ødela hennes skjønnhet og forviste henne til Gorgonene, skaren av kvinnelige monstre.

			Medusa har aldri fått oppreisning, og har forblitt utstøtt i årtusener.

			Denne myten kan ses som en fortelling om kollektiv skyld fordi offeret ble straffet i stedet for overgriperen. Denne urettferdigheten skapte i sin tur en frykt for offeret – en forestilling om at det medfører døden å møte hennes blikk.

			HELIX ER EN moderne rettspsykiatrisk anstalt med landets høyeste sikkerhetsklassifisering. Den ligger i Huddinge like sør for Stockholm.

			Gjennom det grimete vinduet i oppholdsrommet ser det ut som om fullmånen ligger og hviler på kanten av muren.

			Det er kjent blant personalet at pasientene påvirkes av månefasene.

			Pasientene har vært unormalt nervøse i kveld: En vanligvis rolig pasient svelget tidligere en masse toalettpapir og kastet opp i spiserommet, og en dement eldre mann gjorde et klønete forsøk på å voldta en av de kvinnelige pleierne.

			Mange av pasientene på avdeling H1 er dømt for grove voldshandlinger og vurderes som ekstremt farlige og voldelige.

			Tommy Kiefer jobber kvelds- og nattskift som hjelpepleier på høyrisikoavdelingen. Han er tjuefem år, har en samling lite gjennomtenkte tatoveringer på armene, og kler seg ledig i bomullsgensere og jeans.

			Det mørkeblonde håret ble tynt allerede før han fylte tjue, og han har så store komplekser for den bare flekken på hodet at han alltid skjuler den med en caps, selvfølgelig med skyggen i nakken.

			En av pasientene, den eneste som Tommy aktivt unngår å møte alene, smøg seg fram til ham etter kveldsmaten og hvisket ham noen ord om månen:

			– Den er et øye som stirrer inn i fremtiden – langs en lang kø av lik … som begynner her inne … hos oss.

			Tommy tror at han har hørt det meste i løpet av sin tid på Helix, men har lagt merke til at han har blitt litt mer ømfintlig etter at han og samboeren, Alyssa, flyttet fra hverandre. Det er noe med ensomheten som gjør at de dårlige tankene blir hengende igjen. Bruddet kom ikke på grunn av en konflikt, Alyssa hadde bare kommet til den erkjennelsen at hun faktisk ikke elsket ham. Tommy fikk seg en ny leilighet, og de fortsatte å omgås som venner.

			Men for seks måneder siden møtte Alyssa Ken, og da ble det litt vanskeligere for Tommy å beholde håpet om en gjenforening.

			Ken er veldig possessiv, klemmer demonstrativt Alyssas bryster og stikker hånden under skjørtet hennes når Tommy er på besøk.

			Etter kveldsmåltidet har Tommy sittet i oppholdsrommet og spilt monopol med noen av pasientene, fram til de skal tilbake til rommene sine for natten.

			Fra starten var de fem spillere rundt brettet.

			Nå er det bare Tommy, Sally og Adidas igjen.

			Sally er litt over førti, har store, mørke øyne og slett, svart hår som rammer inn ansiktet hennes som et nonneslør.

			Hun er dømt for fire tilfeller av mordbrann, der det siste krevde tolv menneskeliv.

			Tommy husker godt da Sally kom til Helix og ble isolert på observasjonsposten. Hun snakket manisk om at hun hadde ildfluer i hodet, og skrek av smerte når de brente henne innvendig.

			Nå sitter Sally rakrygget, ytterst på kanten av stolen, og triller de to terningene i høyre hånd. Hun har skitne plastre på alle fingertuppene.

			Av de opprinnelige spillebrikkene er det bare hatten igjen, som Adidas raskt sikret seg. De andre er laget av aluminiumsfolie, men Sally har rullet sammen sin lille hund til en sølvblank pinne som hun kaller Pitten.

			Hun har bare noen få av de pastellfargede sedlene igjen idet hun kaster terningene.

			Adidas svetter, og T-skjorten er mørk under armene.

			Sallys ansikt forblir nøytralt mens hun flytter foliepinnen sin over det slitte spillebrettet og stanser utenfor det røde hotellet på Norrmalmstorg.

			– Hjertelig velkommen, sier Adidas med en beklagende mine.

			Hun reiser seg, illuderer å dra en fyrstikk over en ripe, ser en stund på flammen før hun kaster den imaginære fyrstikken på ham og går.

			Tommy Kiefer tenker iblant at det kan virke som om han og de andre pleierne får betalt for å sitte og spille Monopol, men egentlig er det en viktig del av behandlingen å delta i pasientens hverdag.

			Adidas blir litt skuffet idet Tommy sier at han gir opp, men aksepterer likevel seieren og løfter begge armene i triumf.

			– Jeg er styrtrik, konstaterer han.

			Adidas er tjueto år, men ser mye yngre ut med sine barnlig runde kinn og furtne miner. Han har små tatoveringer i ansiktet og befinner seg på H1 fordi han mot betaling utførte et antall bestillingsdrap for et kriminelt nettverk.

			– Hva skal du gjøre med alle pengene? spør Tommy.

			– En minkpels til mamma, og diamantøredobber, svarer Adidas med et lite smil. Storebror skal få en gul Ferrari, fy faen så glad han kommer til å bli.

			– Og til deg selv, da? spør Tommy og retter på capsen.

			– Jeg vet ikke, jeg kjøper tilbake alle tingene mine som snuten tok … og du kan få en Rolex.

			– Takk.

			Nå er alle pasientene på rommene sine, og Tommy står i korridoren og venter på skiftets siste oppgave.

			Han jobber ofte i en gruppe bestående av ham selv, en sykepleier og en av psykiaterne, enten Felicia Kohler-Frost eller Gloria Madsen.

			Tommy begynner å bli trøtt, men kan ikke si at han lengter etter å sykle hjem, gå en tur med hunden og bli påminnet om ensomheten sin. Han kommer som vanlig til å bli sittende foran tv-en, åpne en ølboks og skylle ned en Stesolid.

			I morgen skal han hente en tung pakke på posten for Alyssa, fordi Ken har problemer med ryggen.

			Felicia kommer ut fra oppholdsrommet, hilser på Tommy og forklarer mens de går, at de er litt underbemannet nå.

			Hun er kanskje det mest sympatiske mennesket Tommy har møtt. Det er gjennom henne han har lært at respekt og medmenneskelighet er den eneste måten å håndtere forholdene her inne på. Da Sally Solstad ble voldsom i høst og forsøkte å bite en pleier, klarte Felicia å roe henne uten bruk av tvangsmidler.

			– Tenk på henne som et søsken som trenger hjelp, sa Felicia etterpå. Din søster har opplevd grusomme ting. Du var ikke der for henne da, men nå er du det, og du vil bare at hun skal føle seg trygg og rolig.

			Felicia syns at Tommy bør studere videre, bli sykepleier, kanskje lege. Hun har tro på ham, selv om han ikke har det.

			Han har brukt opp selvtilliten. 

			Felicia er litt over tretti år, ser veldig bra ut og har alltid det mørke håret i en hard knute i nakken.

			Akkurat i kveld har hun noe urolig, litt disharmonisk over seg.

			Hun ser på mobilen og biter seg hardt i underleppen.

			De er på vei til isolatene på observasjonsposten for å dele ut kveldsmedisinen før dørene låses for natten.

			Felicia skvetter til idet noen setter i et skrik inne på rommet sitt, og forsøker deretter å le av at hun overreagerte.

			– Hvordan går det forresten med Alyssa? spør hun.

			– Jeg burde aldri ha snakket om henne, jeg vet ikke hvorfor jeg gjorde det, det er helt slutt, det kan ikke bli mere slutt, sukker Tommy.

			– Okay … men det virket ikke sånn sist.

			– Jeg bare drømte, det føltes plutselig mulig da jeg snakket med deg, som om jeg skulle kunne bli en helt annen person, og at hun virkelig skulle bli forelsket i meg, men det kommer selvfølgelig aldri til å skje, jeg vet det.

			– Men var du ikke hjemme hos henne og drakk te? spør Felicia mens de går.

			– Fordi jeg skulle hjelpe henne med en ny ruter.

			– Hva skjedde? sier hun med et smil.

			– Skjedde? Ingenting, svarer Tommy. Jeg hjalp henne med ruteren og ble så jævla nervøs da hun sa takk og klappet meg på skulderen … jeg begynte å snakke altfor mye, som jeg alltid gjør når jeg vil bli likt, selv om jeg vet at det har motsatt effekt.

			– Du snakker ganske mye nå, konstaterer Felicia mildt.

			– Herregud, unnskyld, jeg gjør visst det, det var ikke meningen … selvfølgelig liker jeg deg, på en respektfull måte … altså, uten noen baktanker om …

			Felicia ler på sin vennlige måte, og han kjenner at han begynner å svette og forsøker å forklare at han selvsagt gjerne vil at hun skal like ham, at han ser på henne som sin mentor, men skjønner at han bare kommer med en masse usammenhengende vås.

			– Du hørte om låsene, sier hun for å hjelpe ham bort fra temaet.

			– Ja, sier han, nikker bekreftende og presser sammen kjevene for ikke å si noe mer.

			Den siste uken har de hatt problemer med de elektroniske låsene til flere av rommene på H1. En tekniker begynte å gjennomgå systemet i forgårs. Enkelte av låsene må skiftes ut, men før det blir gjort, må alt personale kontrollere dørene manuelt selv om det klikker i låsen og lampen lyser rødt.

			Mens de går, legger Tommy merke til at korridoren er uvanlig dårlig rengjort: Porsjonssnus og brukt tørkepapir, matrester og blodige plastre ligger utover gulvet.

			Felicia stanser opp og ser seg fort rundt, kikker tilbake gjennom korridoren i noen sekunder og får tilbake fargen i ansiktet. Hun går fram til døren, trekker nøkkelkortet sitt, taster inn en kode, og Tommy følger etter henne inn på observasjonsposten.

			De to faste pleierne er for øyeblikket inne hos en kvinne som skriker med sprukken stemme at hun ikke orker mer.

			Observasjonsposten består av et personalrom i midten med store overvåkingsvinduer mot fire isolatrom, ett i hvert hjørne.

			Felicia banker på dør nummer tre, og Tommy følger henne inn.

			Det lukter svette og urin i rommet.

			Pasienten, som heter Nelson Olson-Person, har vært isolert i tre uker etter at kriminalomsorgens transportenhet førte ham hit i håndjern.

			Ved ankomst var han utagerende, aggressiv og farlig, måtte legges i gulvet, fikk en intramuskulær injeksjon i hoften, ble løftet opp på sengen og beltelagt.

			Han er tidligere diagnostisert med autismespektertilstand og ble i tingretten idømt tvungent psykisk helsevern etter å ha voldtatt, drept og partert tre jenter i prepubertal alder.

			Nelson er en førti år gammel mann med obesitas. Han er naken og ligger fastspent på en stålseng som er boltet fast i gulvet.

			Pleddet har havnet på gulvet.

			Han rister det av seg så fort noen legger det over ham.

			Nelson er sykelig overvektig, med forstørrede bryster og tunge folder over buken.

			Et nettverk av gråblå blodårer skinner gjennom den hvite huden.

			Den digre overkroppen er en ujevn samling valker som ser ut til å flyte utover madrassen. Mellom lår og mage presser det seg fram en liten, omskåret penis sammen med den blanke pungen.

			– Jeg snakker ikke med kvinnfolk, mumler han.

			– Hei, Nelson, sier Felicia og går bort til ham. Jeg skal gi deg kveldsmedisinen og se på et sår du har fått av remmene, så vidt jeg skjønner … stemmer det?

			– Du stinker, sier han til Felicia.

			– Nei, det gjør jeg ikke, svarer hun vennlig.

			– Fitta di lukter surt, lukter sump, myrvann, som gamle …

			– Nelson, avbryter Tommy. Kanskje vi skal snakke om noe annet nå? Hva syns du om det? Jeg syns i hvert fall det hadde vært greit.

			Felicia undersøker Nelsons blodige håndledd.

			– Før de fyller tretten, da smaker fittene som sukkerspinn, fortsetter pasienten og drar i remmene så det knaker.

			Han blir brått stille idet Felicia gir ham en injeksjon.

			– Hva syntes du om maten i kveld, Nelson? Var ikke de karbonadene kjempegode? spør Tommy.

			– Freud skriver at den seksuelle hungeren henger opp ned i taket som en flaggermus og slikker på alle, sier Nelson med et glis. Man kan juge og si at man ikke merker det, men tungen fins der hele tiden …

			– Sov godt, sier Felicia.

			Løs avføring renner ned mellom Nelsons lår, over gummi­madrassen, forbi de gråbleke føttene hans og drypper ned på gulvet ved fotenden.

			TOMMY FØLGER ETTER Felicia ut av isolatet. De andre hjelpepleierne er også tilbake i personalrommet. Alle ser trøtte og slitne ut. Felicia kaster latekshanskene sine og ber dem vaske Nelson og stelle såret.

			– Det er fullmånen, sukker den ene pleieren.

			– Pasienten kommer til å sove til klokka sju … Løsne remmene, legg ut alarmmatter og sett inn ekstravakt, sier Felicia.

			– Jeg kan hjelpe til med å vaske ham, hvis dere vil, sier Tommy.

			– Takk, sier pleieren overrasket.

			Felicia går mot døren til korridoren, snur seg og ser på ham med et undertrykt engstelig blikk – som et barn som tvinger seg selv til å være modig selv om det egentlig vil sove i foreldrenes seng – før hun forlater observasjonsposten.

			Tommy vil for all del ikke skuffe Felicia. Ellers hadde han antakelig fortalt henne at han ble litt forelsket i en pasient for et halvt år siden.

			Han har vanskelig for å forstå at han kunne la det gå så langt.

			Pasienten var en ung kvinne som gjorde store fremskritt sammen med ham, og etter hvert opparbeidet de en følelses­messig tillit til hverandre.

			Et par ganger kysset hun ham spøkefullt på munnen.

			Han sa at hun ikke måtte gjøre det, men hun bare lo og sa at hun ikke kunne la være.

			Det store overtrampet skjedde en kveld for tre måneder siden.

			Tidligere samme dag hadde han dratt hjem til Alyssa fordi avløpet i dusjen hennes begynte å bli tett.

			I oppgangen møtte han Ken, som var på vei til treningsstudioet og sa at Alyssa var nede i vaskerommet, men at han hadde latt døren stå ulåst.

			Tommy ringte på likevel, ventet litt og gikk inn entreen og deretter videre inn i stuen.

			På tv-en gikk det en film som viste et par som hadde sex. Det tok noen sekunder før Tommy skjønte at det var Alyssa og Ken som hadde filmet seg selv. Hun hadde bare på seg en rød, gjennomsiktig bh og satt overskrevs på hoftene hans.

			Alyssa var opphisset på en måte hun aldri hadde vært med Tommy.

			Munnen var åpen, og øynene rullet bakover så de ble helt hvite hver gang Ken trengte inn i henne.

			Tommy gikk inn på badet, renset sluket i dusjen med skjelvende hender, kastet de store klumpene av hår og såperester, før han fortet seg ut for å slippe å møte Alyssa.

			Han dro hjem til seg selv, følte seg uvel, burde ha gitt beskjed om at han var syk, og blitt hjemme, men i stedet tok han femten milligram morfin og gikk på nattskift.

			De var som vanlig underbemannet, og han ble nødt til å svare på en trygghetsalarm alene.

			Det var den unge pasienten som hadde kysset ham et par ganger. Hun hadde blitt plassert på observasjonsposten igjen etter en hendelse, men reagerte dårlig på medisineringen.

			Han gikk inn til henne, løsnet remmene fra anklene og håndleddene hennes, fjernet det svette lakenet og la på rent sengetøy.

			Hun var svak og trengte hjelp til å få av seg de klamme klærne og ta en dusj.

			Naken var hun som en alv.

			Da han etterpå tørket henne forsiktig med et håndkle, slo hun plutselig armene om nakken hans og kysset ham intenst.

			Han var fortsatt påvirket av morfinen da han forsiktig bar henne til sengen.

			Resten av personalet tok seg av et alvorlig selvmordsforsøk.

			Ingen befant seg i personalrommet utenfor, og isolatene er ikke kameraovervåket.

			Alt var innhyllet i noe mykt og uvirkelig da han la seg over henne.

			Han husker varmen fra vaginaen hennes, sine egne fortvilede støt, hennes korte, små stønn, sitt eget hamrende hjerte og følelsen av at øregangene ble fylt med vann.

			Han reiste seg på skjelvende bein, vaklet unna og ble stiv av skrekk.

			Før Tommy rakk å be om unnskyldning, sa hun med et stort smil at hun ville gjøre det igjen, hver natt.

			I ettertid kan han ikke begripe hvordan det kunne skje.

			Han har sørget for å jobbe så lite som mulig med pasienten, og ikke vært alene med henne én eneste gang etter den hendelsen. Fortsatt vurderer han å anmelde seg selv, men vet at han i så fall kommer til å bli arbeidsløs.

			Tommy henter latekshansker, rengjøringsmiddel, avfallsposer og tørkepapir og følger kollegaene inn til Nelson igjen.

			Han sover allerede og snorker høylytt.

			Lukten av avføring er stram i rommet.

			De løsner remmene, og sykepleieren renser og forbinder såret på håndleddet.

			Tommy og den andre hjelpepleieren vasker madrassen, senge­rammen og gulvet før de rengjør pasientens lår og rumpe så godt det går.

			Noen ganger når Tommy ikke har klart å sove på noen døgn, ser han en gråsvart demon i korridorene på Helix om natten.

			Den vil trekke ham med seg til pasienten igjen, til den lille alven med det forventningsfulle smilet.

			Han havner i en slags transe.

			Det er nesten umulig å vende bort blikket.

			Demonen består av millioner av fluer i en tett sverm.

			En høy, diffus skikkelse.

			Kvinnen på rom nummer en har begynt å skrike igjen, og de samler raskt sammen sakene sine og tar med avfallsposene ut.

			– Vi må inn til henne, sier sykepleieren. Men hadde du kunnet holde et øye med Jasmin på nummer fire så lenge … hun skal tydeligvis dusje igjen.

			– Okay, svarer Tommy selv om han egentlig har pause nå.

			De takker og låser opp døren til den skrikende kvinnen.

			Tommy vasker hendene før han går bort til rom fire og ser at Jasmin allerede befinner seg på det lille baderommet. Han stanser utenfor observasjonsvinduet. Det fins persienner på personalets side, men de er aldri senket.

			Hun står i dusjen, så nærme at han hadde kunnet ta på henne om det ikke hadde vært for glasset. Det damper av vannet og skuldrene hennes blir røde av varmen.

			Hun er kortklipt, har et forgrått ansikt, tunge bryster med store, lyse brystvorter, hengemage og mørkt, gråsprengt kjønnshår.

			Hun tar hele tiden mer såpe fra dispenseren og gnir seg hardt mellom lårene.

			Jasmin har vært i åpen omsorg i flere omganger etter å ha blitt utsatt for en gruppevoldtekt da hun var trettifem, men for ett år siden trengte hun seg inn til et ungt par i Gustavsberg og torturerte dem seksuelt i flere dager til begge forblødde.

			Idet hun skjønner at hun blir iakttatt, snur hun seg bort fra vinduet. Over ryggen og rumpa er det dype kloremerker. Hun pumper gang på gang ut mer såpe i hånden. Sluket klarer ikke å ta unna alt skummet.

			– Går det bra? spør pleieren bak Tommy.

			– Hun vasker seg, jeg tror ikke hun klarer å slutte, svarer han og retter på capsen.

			– Jeg vet det, vi går inn til henne nå.

			– Bra.

			– Takk for all hjelpen, sier pleieren.

			– Bare hyggelig, svarer Tommy.

			Han forlater observasjonsposten og begynner å gå gjennom den nattbelyste korridoren med de låste dørene til pasient­rommene.

			De rosa plastsandalene hans smatter mot gulvbelegget

			Han har forsøkt å forklare alle at de var svarte på bildet i katalogen da han bestilte dem.

			Vanligvis pleier det å befinne seg en hel del personale i korridorene på denne tiden, når alle skal gå til ro for natten.

			Men nå er det stille, altfor stille på avdelingen.

			Det føles som den trykkende stillheten som kan oppstå i forkant av et tordenvær, når verden trekker pusten og fuglene slutter å synge.

			Han tenker på blikket han fikk fra Felicia for litt siden, da hun forlot observasjonsposten. Det var som om hun også hadde en ubehagelig forutanelse.

			Den dempede nattbelysningen legger et blått skjær over gulvet.

			Tommy oppdager en merkelig liten stjerne av strå og tynne røtter som ligger mellom hår og støvballer i et hjørne.

			En svak, sprakende lyd høres, som statisk elektrisitet, som den tørre knitringen som kan oppstå når man trekker en genser over hodet.

			Det føles som om han har havnet i en glipe i virkeligheten.

			Kanskje åpnet han feil dør og gikk inn i en parallell korridor da han forlot observasjonsposten.

			En lukt av svidd mat når ham og forstyrrer tidsbegrepet hans.

			Ti meter lenger framme dreier korridoren av i rett vinkel og fortsetter deretter enda tjue meter fram til personalavdelingen.

			Tommy merker at han har blitt vaktsom.

			Han kjenner at den grå demonen er nær nå, grøsser på ryggen, stanser og snur seg.

			Han blunker hardt for å skjerpe synet.

			En buktende bevegelse skimtes i mørket over døren til nummer elleve.

			Det skinner i de blanke delene på låsen.

			Et flakkende lys dukker opp bak ham, og han snur seg rundt som i en drøm.

			Alt er som vanlig.

			Han er ikke sikker på om han faktisk så det lyset.

			Døren til et av rommene står på gløtt, han går fram og lukker den og kjenner på håndtaket. Den har ikke gått i lås, og han trykker den hardere inn samtidig som et svakt gjenskinn når ham fra siden.

			Små lysende partikler glitrer i luften der korridoren dreier av til venstre.

			Hjertet begynner å slå fortere.

			Han tar tak i personalarmen og går forsiktig framover.

			Nye svevende prikker av lys slutter seg til de andre, og han begynner å tenke på Sally med ildfluene i hodet.

			De små virvlende lyspunktene svermer og blir fler.

			Tommy går fram til hjørnet og stanser.

			Alt er stille bortsett fra en svak, sprakende, knastrende lyd.

			Han trekker pusten, fortsetter rundt hjørnet og setter i et hyl av skrekk.

			Kroppen fylles av adrenalin.

			Et gnistregn strømmer mot ham.

			I enden av korridoren, fem skritt fra personalavdelingen, brenner en stor fakkel.

			Et overtent menneske står på kne på gulvet.

			Flammene slår opp med voldsom kraft.

			Det har begynt å brenne i takplatene.

			Mennesket ser ut til å være omslynget av en brennende slange.

			Håret står i flammer, og munnen er åpen.

			Hun skriker i voldsom smerte selv om ingenting høres.

			Tommy trykker på personalarmen og ser nå at det er Felicia som brenner. Det renner blod ut av nesen hennes, og kinnene er svarte. Den ene armen bøyer seg i en merkelig vinkel idet senene trekker seg sammen. Hun svaier og faller langsomt ned på siden, omsluttet av flammer.

			FORSOMMERLYSET SOM FALLER inn i det Heliga korsets kapell på Skogskyrkogården, er som en blek påminnelse om livets forgjengelighet.

			Kapellet er høytidelig modernistisk, med et åpent rom i ru sandstein og lyse, nordiske treslag.

			I koret står den hvite kisten.

			Orgelversjonen av Frédéric Chopins «Begravelsesmarsj» fyller 
kapellet med sine tunge åretak.

			De to kriminalinspektørene Joona Linna og Saga Bauer sitter langt bak på venstre side og venter til det er deres tur til å slutte seg til defileringens svartkledde rekke.

			På kisten står det et innrammet portrett av Felicia.

			Til tross for at hun er voksen på bildet, ligner hun den jenta Joona en gang reddet livet til.

			Etter den nærmeste familien går alle vennene fram for å ta avskjed.

			Joona og Saga er blant de siste som reiser seg i kapellet.

			De følger langsomt etter to av Felicias kollegaer fra Helix oppover midtgangen.

			Mannen foran dem holder den eldre kvinnen under armen og stryker henne trøstende på hånden mens de fortsetter rundt kisten.

			Joona møter kvinnens blikk og smiler vennlig tilbake. Øynene hennes har en blek nyanse av akvamarin.

			Det er som om hun vil si noe til ham, men angrer seg og bøyer hodet før mannen fører henne tilbake til plassene deres.

			Med sorg i hjertene legger Joona og Saga hver sin røde rose blant de andre og følger prosesjonen tilbake til benkene.

			Etter forrettelsen går Joona og Saga mot utgangen, takker presten og fortsetter deretter fram til Felicias bror, Mikael, som sitter sammen med Felicias nærmeste venninne ved glassveggen i enden av kapellet.

			De kondolerer, Mikael takker og ser på dem med et innadvendt blikk. Idet de vender seg bort og begynner å gå mot utgangen, hører de ham hviske «vent, vær så snill» etter dem.

			De stanser, går tilbake og møter blikket hans igjen.

			– Jeg vil bare si takk for årene dere ga meg og Felicia, sier han. Vi hadde kanskje kunnet bruke tiden bedre, men det var en lang vei tilbake … for oss begge.

			– Vi er bare mennesker, sier Joona.

			Mikael reiser seg ustøtt, får hjelp av venninnen, takker henne, tar et skritt fram og sier dempet:

			– Det er en ting som … det er sikkert bare dumt, men jeg vil uansett si det … at Felicia fant en papirbit i klærne sine da hun kom hjem fra jobben for to uker siden … en pasient hadde stukket en lapp ned i lomma hennes der det sto at Felicia var dømt for majestetsforbrytelse.

			– Hva tenker du om det? spør Saga.

			– Felicia fortalte det som om det var en morsomhet, men jeg vet at hun syntes det var ubehagelig, at det trengte inn i henne, sier Mikael og svelger anstrengt.

			– Hvordan da? spør Joona.

			Mikael rødmer, og øynene fylles av tårer.

			–Jeg vet ikke, det var bare en følelse jeg fikk, svarer han og bruker en stund på å samle seg. Men noen timer før hun døde, så … så sendte hun meg en tekstmelding. Jeg kan ikke la være å tenke på det, men jeg sov, jeg hadde tatt en sovetablett og lagt meg tidlig… Hun skrev at hun var litt mørkeredd, jeg så det da jeg våknet neste morgen, men da var det for sent.

			– Vi vil gjerne ta en titt på mobilen din, sier Joona.

			– Ja, selvfølgelig, det …

			– Når du føler at du orker, legger han til.

			– Jeg sviktet henne, sier Mikael og presser sammen leppene et øyeblikk for å prøve å holde tilbake gråten. Hun skrev at … Felicia skrev at det var som om en karusell hadde skiftet retning og begynt å snurre … tilbake inn i marerittet.

			*

			Øyeblikket med sin ubestridelige tilstedeværelse – luften i lungene, vinden gjennom løvtrærne, solskinnet mot huden – føles aldri mer livgivende enn etter en begravelse. Begge tar på seg solbriller før de går i taushet sammen ned den svakt hellende gangveien.

			Joona er iført svart dress, hvit skjorte og svart slips.

			Saga har sitt blonde hår i en lang flette nedover ryggen og er kledd i et svart skjørt, svart jakke over en kroppsnær topp, svarte strømpebukser og svarte pumps.

			Hun er som alltid oppsiktsvekkende vakker med sin lyse hud, symmetriske trekk og himmelblå øyne.

			Etterforskningen av drapet på Felicia utføres av enheten for grov kriminalitet i politidistrikt Stockholm Syd. Den har pågått i over to uker, men til tross for at de ennå ikke har fått noe gjennombrudd, vil de ikke be om hjelp fra den nasjonale operative avdelingen NOA.

			Felicia ble myrdet halv ti på kvelden inne på den lukkede avdelingen H1, i en korridor med en lang rekke dører inn til de forskjellige pasientrommene. Alle overvåkningskameraer og røykdetektorer var sabotert, tildekket eller blokkert. Felicia hadde blitt bundet stramt med tvinnede laken dynket i aceton før hun ble påtent og brent til døde. Politiet har ingen mistenkt gjerningsperson, og avhørene vanskeliggjøres både av pasientenes personvern og av at mange potensielle vitner har alvorlige psykiske lidelser.

			Joona og Saga forlater kirkegården, fortsetter inn i det støyende halvmørket under jernbanebroen og kommer ut i solskinnet igjen.

			Saga har parkert bilen sin utenfor en toetasjes bygning der thaimassasje og begravelsesbyråer ligger vegg i vegg.

			Hun tar fram nøklene til en sølvgrå Jaguar S-Type fra sekstitallet, med riper i lakken, sprekk i frontruta og leire på dekkene.

			– Majestetsforbrytelse, gjentar Joona.

			– Det er jo ikke sikkert at det var en pasient som la lappen i lomma hennes, sier Saga.

			– Nei, jeg er klar over det …

			– Det kan like gjerne ha skjedd hvor som helst utenfor murene.

			De gir hverandre en klem før Joona går opp til sin svarte BMW, tar av seg jakken, legger den i baksetet og setter seg inn.

			Han løsner litt på slipset og åpner den øverste skjorteknappen før han starter og rygger ut.

			Joona har kort, blondt hår i strie krøller, skifergrå øyne og små smilegroper i kinnene.

			Skjorten sitter stramt over musklene i skuldre og overarmer.

			Fysikken og måten han beveger seg på, vitner om hans lange militære spesialutdannelse i ukonvensjonell nærkamp og strid i bebodde områder.

			Joona har i mange år jobbet som operativ kriminalinspektør på nasjonalt nivå og har oppklart flere kompliserte seriedrapssaker enn noen annen kriminaletterforsker i Europa.

			Iblant når han har avsluttet en sak eller gjort et stort gjennombrudd i en etterforskning, belønner han seg selv med en liten, mørk sjokolademynt.

			Mens han kjører, tenker han på hvor mye Saga har forandret seg i løpet av tiden som har gått siden den store vinterstormen og saken som begynte med et drap på Bredängs camping. Da var Saga fortsatt et vrak etter jakten på Edderkoppen.

			Nå har hun endelig blitt inspektør på NOA, og Joona håper at hun og han snart får tillatelse til å jobbe som et team igjen.

			Det virker som om Saga er på vei til å bli fullt restituert.

			Hun har begynt å trene på bokseklubben sin igjen og gjenopptatt forholdet til Rick Santos.

			*

			Saga går inn i oppgangen i Tavastgatan og fortsetter opp trappene. Joona ringte henne fra bilen og spurte om han og Valeria kunne be henne på middag i kveld.

			Men Saga føler sterkt for bare å være sammen med Rick akkurat nå, ta et glass vin og ligge i armene hans, kjenne varmen og høre hjertet slå i brystet hans.

			Hun har spist og overnattet hos Joona og Valeria mange ganger de siste to årene. Joona har sørget for at hun aldri har uteblitt fra timene hos psykologen sin, og har i tillegg nærmest presset fram ansettelsen av henne på NOA.

			Joona er den storebroren hun alltid har trengt, og Valeria er den som i sin tur gjør ham balansert og avslappet.

			Saga liker ikke å se seg tilbake, men hun var i ganske dårlig forfatning da hun møtte Rick Santos på bokseklubben for fire år siden, selvdestruktiv og psykisk nedbrutt av tapene som seriemorderen Jurek Walter hadde påført henne.

			Hun gjorde et forsøk på å ta opp boksingen igjen for å fortrenge tankene, trente så hardt ved slagsekken at tiden opphørte.

			Hun hadde lagt merke til Rick da han sparret i ringen, hun fortsatte treningen – plutselig hadde det gått to timer, og den unge mannen sto foran henne nydusjet og påkledd.

			De begynte å snakke sammen, og ganske snart skjønte hun at han hadde vært avstandsforelsket i henne siden han så henne vinne en kamp mot en ungarsk bokser flere år tidligere.

			Da hun oppdaget at dusjene i damegarderoben var avstengt, tok hun imot tilbudet hans om å bli med ham hjem og bruke badet hans, selv om hun bodde nærmere.

			Hun var smigret av oppmerksomheten hans, ble med til leiligheten i Barkarby og hadde sex med ham.

			Rick viste seg å være en myk og medfølende elsker, som respekterte samtykkets gjensidighet, som ikke var prestasjonsfiksert under samleiet, bare følsom og tilstedeværende.

			Det hadde hun ikke trodd om ham siden han var så ung. Hun hadde til og med glemt at sex kunne være så bra, og henge igjen som en lykkerus resten av dagen.

			Da hun forlot leiligheten hans og kom ut i kveldsluften, hørte hun at han ropte navnet hennes. Hun snudde seg og så at han sto naken på balkongen og vinket til henne.

			Rick var ikke mer enn tjuetre år den gangen, ble sett på som en kommende stjerne i bokseklubben, ble tatt ut til OL-troppen to år senere og endte med en femteplass i sin vektklasse.

			Etter kvelden med ham innledet de et forsiktig forhold som hun avsluttet da jakten på Edderkoppen begynte å intensivere seg.

			Saga var psykisk nedkjørt da det hele var over, og ingen andre enn Joona trodde at hun noensinne skulle komme tilbake til livet igjen.

			Han hadde som vanlig rett, og sist sommer gjenopptok hun boksingen. Nå var Rick en ung konge i klubben. Et stort innrammet fotografi av ham fra OL hang over resepsjons­disken i lyset fra den gamle brusautomaten.

			De tok en kaffe på et konditori i en av sidegatene, og hun ba om tilgivelse og fortalte om litt av det hun hadde blitt utsatt for.

			De bestemte at de skulle ta det sakte, begynne med bare å være venner, og hadde sex hjemme hos Saga to timer senere.

			Hun tenker ofte på det han sa på konditoriet før de dro hjem til henne.

			– Saga, jeg har forsøkt å date, men det har bare føltes urettferdig mot dem jeg har møtt, de hadde fortjent så mye bedre … siden det allerede bodde noen i hjertet mitt, sa han og tok hendene hennes over bordet.

			Hun advarte ham om at det ikke var lett å være nær henne, og han så henne i øynene og svarte: «Jeg vil ikke ha det lett, jeg vil ha deg, akkurat sånn som du er.»

			Etter den kvelden har de møtt hverandre hver dag, og Saga har aldri vært så lykkelig i hele sitt liv. Før jul leide han ut leiligheten sin og flyttet inn hos henne på prøve.

			En kveld, under middagen på kjøkkenet, sa Rick at han ville ha barn med henne, og siden da har hun båret ordene hans som en skatt i hjertet.

			Saga går de siste trinnene opp til etasjen sin, ser at døren til leiligheten står på gløtt – og tankene går umiddelbart til pistolen i våpenskapet.

			Hun roer seg ned, gjentar at det ikke eksisterer noe trusselbilde mot henne, at livet har tatt en ny vending.

			Likevel klarer hun ikke å riste av seg vaktsomheten.

			Hun går inn, lukker døren forsiktig etter seg og låser, ser at de svarte joggeskoene hans står på hylla, at skinnjakken henger på kroken med den ene armen vrengt som vanlig.

			Svak musikk høres.

			Hun kipper av seg pumpsen, tar det lange skojernet i stål og går stille innover i gangen. Tregulvet er glatt under strømpebuksene. Hun stanser ved siden av døråpningen til kjøkkenet, knepper opp draktjakken for å øke bevegeligheten, trekker pusten og tar et lydløst skritt inn på kjøkkenet.

			Bordet er dekket, et stearinlys er tent, en flaske ripasso er åpnet, og Rick står ved komfyren og rører med en tresleiv i traktørpannen.

			En sang av Zara Larsson høres dempet fra den lille høyttaleren.

			Rick snur seg, rister smilende på hodet og sier at han aldri klarer å venne seg til hvor vakker hun er.

			– Døren var åpen, sier hun og legger skojernet på skjenken.

			– Som mitt hjerte er for deg, sier han spøkefullt overromantisk.

			– Hahaha.

			Saga går fram til Rick og kysser ham og hvisker mot munnen hans at hun vil ha ham nå med det samme.

			TOMMY KIEFER SITTER i sofaen hjemme hos sin tidligere kjæreste Alyssa. Han har kneppet opp vindjakken, men beholder capsen på, med skyggen bakover som alltid. Boxeren hans, Buddy, ligger i fanget hans til tross for at den er altfor stor til det.

			Tommy har vært merkelig rolig til sinns siden Felicia ble myrdet, han har følt seg nærmest forkullet på innsiden.

			Alyssas nye partner, Ken, sitter i lenestolen med den blonde heste­halen over stolryggen og føttene på glassbordet, drikker kraftig røyket whisky og ser på en dokumentarserie om conquistadorene.

			Tommy har en smak av rå løk i munnen etter middagen på Grillpalatset. Buddy snuser ham i ansiktet, peser litt fortere, men vet at han ikke får slikke.

			Tommy kjøpte ham året før han møtte Alyssa, og nå er han der for å undertegne et eierskifte.

			Alyssa vil veldig gjerne ha Buddy, hun er vant til at han er fast følge når hun springer morgenrunden sin, Buddy får henne til å føle seg trygg.

			– Er du sikker? spør hun.

			– Ja jøss, du trenger ham … mer enn meg, mumler Tommy lavt.

			– Du blir ikke lei deg, da?

			– Nei, gi deg … eller, selvfølgelig, litt, sier han.

			Hun legger skjemaet og pennen på glassbordet framfor ham.

			– Alyssa … kan du ikke si det der igjen, sier Ken uten å ta blikket fra tv-en.

			– Hva for noe, da? spør hun.

			– Når du sammenligner pikken min med Tommys og …

			– Hold opp, sier hun oppgitt.

			– Nei, men, fortsetter han og ser smilende på henne. Hva var det du sa for noe? Sa du ikke at hans var som en …

			– Kutt ut, avbryter hun skarpere.

			– Jeg syntes bare det var morsomt, sier Ken som om det dreide seg om en mislykket spøk.

			– Skal vi sette oss på kjøkkenet? sier hun dempet til Tommy.

			– Nei, det går greit, jeg må likevel dra nå.

			Han tar pennen, skriver under på skjemaet og reiser seg.

			– Takk, hvisker hun.

			– Glem ikke capsen, sier Ken.

			Alyssa og Buddy følger ham ut i gangen. Hun sier til Tommy at han ikke skal bry seg om Ken, og takker igjen for at han lar henne få overta hunden. Buddy er oppspilt fordi han tror at han skal gå tur, men roer seg når Alyssa setter seg på kne, legger armen over nakken hans og kysser ham på hodet.

			*

			Nå sitter Tommy i oppholdsrommet på Helix og ser på den danske utgaven av Paradise Hotel sammen med to av de innsatte.

			Han følte seg tom innvending da han syklet til jobben, hørte på Suicideboys og så en død fugl på parkeringsplassen, en overkjørt kråke, bare en blodig, flatklemt fjærball med én fot stikkende opp i været.

			En ung pasient som heter Oliver, holder seg for øynene når en av deltakerne i realityserien intervjues og tilstår løgnene sine med et stort smil.

			Sally sitter ved siden av Tommy og plukker perlesukker av en bolle og putter fraværende kornene i munnen. Han har hørt at hun trakk ut alle neglene sine under rettssaken. Ett av plastrene på fingertuppene hennes har løsnet så det rosa arrvevet syns.

			Drapet på Felicia har preget tilværelsen på de to avdelingene H1 og Omega den siste tiden. Det har vært politifolk her hver eneste dag i to uker. Det var rettsmedisinere i korridoren og teknikere som undersøkte hver eneste lås og alarm og samlet inn overvåkningsmateriale.

			Personalet og pasientene har blitt avhørt i timevis.

			Tommy har blitt avhørt tre ganger og har forsøkt å fortelle alt i minste detalj, men går likevel rundt med en følelse av at han er mistenkt for noe.

			Det sier kanskje mer om ham enn om etterforskningen.

			I tillegg til politiets tilstedeværelse har personalet hatt krise­møter, en stor minnestund med ett minutts stillhet, tente stearinlys og blomster – og alle har fått personlig oppfølging av psykolog og tilbud om samtale med prest.

			Tommy har i løpet av disse ukene innsett hvor viktig Felicia var for ham, som en kul storesøster som gir broren sin forskjellige nøkler til livet.

			Vårt mål må aldri være å holde mennesker innelåst, sa hun en gang.

			Det er ikke enkelt, men veldig viktig.

			Psykiatrisk behandling er ikke straff.

			Han ønsker at han hadde kunnet fortelle Felicia hvor mye hun har betydd for ham.

			Det hadde vært fint om hun hadde fått vite at han føler at hun gjorde ham til et bedre menneske.

			Det var som om hun viste ham en vei tilbake etter dumheten han begikk da han i sin ensomhet og fortvilelse utnyttet et annet menneske seksuelt når han burde ha trøstet henne som en såret lillesøster.

			Felicias nærmeste medarbeider, psykiateren Gloria Madsen, har nå dobbel arbeidsmengde fram til personalsjefen finner en erstatter.

			Gloria er en slank, rolig og vennlig kvinne i pensjonsalderen, med lyseblå øyne, rynkete ansikt og grått hår.

			I forrige uke kalte hun Tommy inn til et personlig møte og spurte om han kunne tenke seg å samarbeide nærmere med henne, på et utvidet ansvarsområde.

			– Felicia hadde høye tanker om deg, sa at du var flink med pasientene … og at du egentlig burde videreutdanne deg, fortalte hun.

			– Det er jeg veldig glad for å høre, sa han.

			– Jeg stoler på hennes vurdering og har tenkt å be deg bli min personlige assistent i denne overgangsperioden.

			– Oj … Jeg skal gjøre mitt beste, svarte han.

			– Det er også en utmerket anledning for deg til å fremme et høyere lønnskrav.

			– Jeg er ikke så god til sånt, innrømte han.

			– Da skal jeg hjelpe deg, jeg har sett litt på det og kommet til at du fortjener en lønnsforhøyelse på femti prosent, sa hun og smilte.

			Flere av pasientene begynner å trekke seg tilbake til rommene sine for kveldsmedisinering før korridoren blir stengt.

			Nelson Olson-Person har blitt overført fra isolatet på observasjonsposten til den åpne delen av H1. Han var stillferdig under middagen i dag, men begynte å kle seg naken to ganger før han ble stanset av pleierne og ført til rommet sitt.

			Til å begynne med hadde pasientene et eget minnebord der alle kunne tenne små batteridrevne lys og legge skrevne hilsener til Felicia i en kurv. Dessverre gikk det over styr da en periodisk dement pasient begynte å rope at ilden hadde renset hora fra hennes synder.

			Ledelsen hentet inn personale for å øke bemanningen på H1 den første uken etter drapet, hvilket innebar nesten så mange som de normalt skal være, men nå er de som vanlig underbemannet igjen.

			Adidas nekter fortsatt å levere ifra seg monopolpengene til andre som vil spille, sier at han kommer til å cappe alle som prøver å snatche stacken hans.

			Sally klemmer sammen den nå usukrede bollen mot papptallerkenen med to fingre, stønner oppgitt og glir fra sofaen og ned på gulvet. Hun blir liggende halvt under bordet før hun vender ansiktet opp mot Tommy.

			– Faen, jeg må sove, sier hun. Kan du bli med og sjekke rommet? Sjekke at alt er … du vet, i orden … ingen merkverdigheter, ingen nye dører eller noe sånt.

			– Jeg skal bare si ifra til kollegaene, svarer han og reiser seg.

			– Fort deg, da, sier hun.

			Tommy går og snakker med to av de andre pleierne, får klarsignal og kommer tilbake til sofaen.

			– Skal vi gå? spør han.

			– Ta det rolig, svarer hun og glir helt ned på gulvet.

			– Du må nok reise deg hvis du…

			– Men slutt å mase, kjerring, sier hun med tilgjort finsk aksent før hun kravler seg opp på beina med misfornøyde sukk og stønn.

			De forlater oppholdsrommet og går ved siden av hverandre nedover korridoren til rommet hennes.

			Sally hevdet i morges at demonene hennes har begynt å gi henne onde gaver. Hun viste Tommy hva hun hadde funnet under hodeputen. Det var et makramé av flettet hår – et løst vevd mønster – som lignet en ujevn stjerne eller et magert menneske med altfor mange bein.

			Tommys rosa sandaler gnisser mot gulvbelegget.

			I stedet for å skiftes ut har de upålitelige låsene blitt reparert, men de fungerer fortsatt ikke som de skal, og det er derfor iverksatt nye sikkerhetsrutiner.

			– Det er bare det at jeg har fått en jævlig dårlig følelse etter den greia under puta, sier Sally lavt mens de går.

			– Fortell.

			– Det er som om jeg står på et samlebånd på vei inn i mørket … stemmene roper, og når jeg ikke svarer, så svarer de selv, med min stemme.

			– Hva roper de? spør Tommy og snur seg mot henne.

			– Alt jeg må gjøre, alt de skal gjøre med meg … når jeg kommer inn i mørket.

			De går forbi ripete dører med oppskrapede karmer, låste ståldører til lagre med håndklær og rengjøringsmidler, bulkete av spark og slag.

			En svak mekanisk lyd høres. Tommy klarer ikke å avgjøre hvor den kommer fra. Kanskje er den bare i hodet hans som en slags tinnitus. Han kikker på Sally, men hun ser ikke ut til å legge merke til den metalliske tikkingen.

			Lyden minner om da han trakk opp fjæren i en liten ape han lekte med som liten. Så fort han slapp nøkkelen i ryggen, begynte apen å slå på en blikktromme den hadde på magen, mens den vagget av sted.

			– Har du snakket med Gloria om det med stemmene? spør Tommy.

			– Psykofarmaka er som ørepropper, ropene fortsetter uansett, svarer hun.

			– Smatrende skritt høres lenger framme, fulgt av en hard banking, som om en trestokk blir slått i gulvet.

			– Uffda, hvisker Sally.

			Et lyst skrik fra den kryssende korridoren får begge til å stanse. Det hørtes nesten ut som en liten jente på tivoli.

			– Hva er det som skjer? mumler Tommy.

			Nelson kommer vaklende rundt hjørnet, stanser og ser tomt på dem. Han burde være innelåst på rommet sitt.

			Den kjempestore kroppen svaier litt.

			Han har ingen bukser på, men magefettet henger ned over skrittet hans.

			Noe drypper fra fingertuppene hans.

			Han puster anstrengt, vender opp sine blodige håndflater mot dem og nærmer seg.

			Tommy famler etter personalarmen han har rundt halsen, får tak i den og trykker på den røde knappen.

			– Nelson? Er du skadet? spør han med høy stemme.

			Den digre mannen ser drømmende på ham.

			– Det var den nye pasienten … han eksploderte, hele skallen, mumler han.

			– Gå inn på rommet ditt, sier Tommy til Sally. Jeg kommer straks, gi meg noen sekunder.

			Kollegaen Jamal skynder seg fram til Nelson og forsøker å få ham med seg tilbake til rommet.

			Lyden av løpende personale høres bakfra. Tommy fortsetter forbi Nelson og inn i den kryssende korridoren.

			I enden av gangen ligger et menneske i en blodpøl. På den stengte døren til avdeling Omega er det en stor blomst av blod, én meter utover gulvet.

			Den renner langsomt nedover i tynne striper.

			Det rykker svakt i føttene til pasienten.

			Tommy kjenner at kvalmen stiger i halsen. Den fortsatt tilstedeværende smaken av rå løk blander seg med lukten av varmt blod.

			Sally passerer ham og springer fram til den døende pasienten mens hun prøver å le til tross for at skrekken lyser i øynene hennes.

			Tommy synker ned med ryggen mot veggen og setter seg på gulvet.

			To kollegaer springer etter Sally og får tak i henne. Da de fører henne med seg tilbake, hører Tommy henne hviske manisk at ildfluene sprengte skallen til Hector innefra.

		

	OEBPS/image/Kepler.png





OEBPS/image/cover.jpg
KRIMINALROMAN

D

TRY,

MEDUSA






OEBPS/image/Bonnier_forlag-svart.png





